บ้าจี้การ์ดตก
พิษ “การ์ดตก” หน่วยงานรัฐปล่อยทหารอียิปต์ติดโควิดเข้ามาช้อปปิ้ง ทำเกาะเสม็ดร้าง ห้างระยองว่างเปล่า สั่งปิดโรงเรียน 186 แห่ง แถมอีก 3 ใน กทม.
14 ก.ค. 2563

ทายท้าวิชามาร : ใบตองแห้ง
พิษ “การ์ดตก” หน่วยงานรัฐปล่อยทหารอียิปต์ติดโควิดเข้ามาช้อปปิ้ง ทำเกาะเสม็ดร้าง ห้างระยองว่างเปล่า สั่งปิดโรงเรียน 186 แห่ง แถมอีก 3 ใน กทม.
CovidPanic ระบาดไปทั่ว ขนหัวลุกตั้งชัน เพราะผู้ติดเชื้อเป็นศูนย์มา 45 วัน คนไทยลืมไปแล้วมั้งว่าเราเคยพบผู้ติดเชื้อวันละร้อยกว่า ก็ไม่ได้ระบาดถึงสามแสนห้า ตายเจ็ดพัน ช่วงเดือนเมษา คุณอาจจะเดินเฉียด “ซอมบี้” ในตลาด ในร้านค้า โดยไม่รู้ตัวด้วยซ้ำ
อยากชี้แจงแทน ศบค.เหลือเกินว่า โธ่ถัง ทหารอียิปต์ใส่หน้ากาก เดินห้างไม่ถึงชั่วโมง เชื้อไม่น่ากระโดดข้ามไปถึงเกาะเสม็ด ลูกทูตอายุ 9 ขวบ ครอบครัวพักคอนโดสุขุมวิท 26 ถ้าโควิดกระจายถึง ร.ร.สายน้ำผึ้ง สุขุมวิท 22 ตอนเดือนเมษาเราคงตายหมดประเทศแล้วมั้ง Panic ต่างหากที่จะพาเราตายกันหมด เพราะอดตาย
แต่ก็ป่วยการ ไม่รู้จะพูดทำไม เพราะ Panic ที่เกิดขึ้น ศบค.ไม่ใช่หรือ สร้างมาเอง ไม่พบคนติดเชื้อเป็นเดือน ก็ยังต่อ พ.ร.ก.ฉุกเฉิน สร้าง Mindset ปลุกความหวาดกลัว เพื่อใช้อำนาจควบคุม ผ่อนคลายได้ก็ไม่ผ่อน เข้มงวดทุกอย่างเพื่อตัวเลขเป็นศูนย์ เลิก พ.ร.ก.ฉุกเฉินไม่ได้ จนกว่าทั่วโลกจะเป็นศูนย์ 28 วัน
แล้วความหวาดกลัวนี้ก็กลับมาเป็นบ่วงรัดคอตัวเอง “การ์ดอย่าตก ๆ” หน่วยงานรัฐการ์ดตกเสียเอง เข้มงวดประชาชน คุมเข้มเด็กนักเรียน เด็กอนุบาลถูกแยกอยู่ในคอก ข่มขู่สถานบริการ ถ้าทำโควิดระบาดอีกต้องรับผิดชอบ กลัวแรงงานต่างด้าวลักลอบเข้าเมือง เอาทหารไปกั้นลวดหนาม ฯลฯ
ที่ไหนได้ โควิดเหาะมา จากชาวต่างประเทศที่ได้รับการยกเว้นตามข้อกำหนด ศบค. แถมศบค.ยังไม่ยอมรับว่าผิดพลาด
“เหตุการณ์ที่เกิดขึ้นเราไม่กล่าวโทษใคร เพราะเขาได้รับอนุญาต ไม่ใช่ข้อผิดพลาดอะไร” ทันทีที่หมอทวีศิลป์แถลงเมื่อวันจันทร์ ประชาชนทั้งประเทศก็ระเบิดความโกรธขึ้นมาพร้อม ๆ กัน
จะไม่ให้ชาวบ้านโกรธได้อย่างไร ศบค.ทำตัวเป็นบิดา ข่มขู่ขึงขังสั่งสอนประชาชนให้เชื่อฟัง ให้อยู่ใต้อำนาจบังคับ ไล่จับเด็กแว้น คนกินเหล้า นักกิจกรรม ไปทวงความยุติธรรมให้ผู้ลี้ภัยถูกอุ้มหาย ตำรวจแจกข้อหาฝ่า พ.ร.ก.ฉุกเฉิน อ้างหมอพยาบาลทำงานหนัก ประชาชนทุกคนต้องร่วมมือ ล็อกดาวน์จนฆ่าตัวตายไปหลายสิบ ตัวเลขเป็นศูนย์การ์ดอย่าตก ๆ
ที่ไหนได้ ใครอนุญาตให้ทหารอียิปต์เข้ามา แล้วไม่ดูแล ปล่อยให้ออกจากโรงแรมไปเที่ยวห้าง กระทรวงต่างประเทศ กองทัพอากาศ อู่ตะเภา โยนกันไปโยนกันมา สุดท้ายก็โทษว่าเป็นความผิดส่วนบุคคล
วันอังคาร ศบค.ขอโทษ ประยุทธ์ขอโทษ แต่ก็ยังโทษว่าเป็นเพราะพวกไม่เคารพกติกา แล้วหันมาขู่สถานบริการ ที่ไหนการ์ดตกจะปิดทันที
มันอะไรกันนี่ ศบค.เองไม่ใช่หรือที่การ์ดตก หน่วยงานรัฐเองไม่ใช่หรือที่พลาด ไพล่มาระบายใส่ผับบาร์
ย้ำอีกทีว่า คนไทยไม่ควร Panic เดือนมีนาเมษาสถานการณ์หนักกว่านี้เยอะ เราก็ผ่านมาแล้ว แต่ทำไงได้ รัฐบาลเองนั่นแหละ ปลุกความหวาดกลัว ใช้ยาแรงเกินกว่าเหตุ จนเศรษฐกิจเสียหายเกินจำเป็น ใช้อำนาจฉุกเฉินเข้มงวดประชาชน แล้วอวดผลงาน ว่าเอาชนะโควิดได้ ชาวโลกชื่นชม แต่ก็ไม่ยอมลงจากอำนาจฉุกเฉินเสียที ยังปลุกความกลัวอยู่ แม้เป็นศูนย์มา 45 วัน จนกระทั่ง ศบค.พลาดเอง
ชาวบ้านจึงโกรธแค้น ด่ากันขรม “สองมาตรฐาน” กับประชาชนเข้มงวดจัง ขู่จัง กับคนที่มีอภิสิทธิ์ คนที่ ศบค.ยกเว้นให้ ดันหละหลวม แล้วยังไม่ยอมรับผิด “วัฒนธรรมลอยนวลพ้นผิด” เหมือนที่เป็นมาทุกครั้ง กฎหมายมีไว้ทำลายล้างฝ่ายตรงข้าม ยกเว้นให้พวกเดียวกัน
ซ้ำร้าย ยังอาจจะดูไม่จืด ถ้า ศบค.ยกเหตุทหารอียิปต์ ลูกทูต ไปต่อ พ.ร.ก.ฉุกเฉินอีกครั้ง ตัวเองผิดเอง แล้วยิ่งใช้อำนาจบังคับประชาชน?